钦定古今图书集成/明伦汇编/氏族典/第289卷 > 《唐书》 > 《宰相世系表》
## 钦定古今图书集成/明伦汇编/氏族典/第289卷 > 《唐书》 > 《宰相世系表》

唐氏出自祁姓。帝尧初封唐侯，其地中山唐县是也。
舜封尧子丹朱为唐侯。至夏时，丹朱裔孙刘累迁于
鲁县，累孙犹守故地。至商更号豕韦氏，周复改为唐
公。成王灭唐，以封弟叔虞，其后更封刘累裔孙在鲁
县者为唐侯，以奉尧嗣，其地唐州方城是也。鲁定公
五年，楚灭唐，子孙以国为氏，分仕晋。楚有唐睢，为魏
大夫。孙厉居沛国，汉封斥丘懿侯。生朝，朝生贤，贤生
遵，遵生蒙，中郎将。生临邛令都，都生伦，伦生林，林，尚
书令，王莽封建德侯。生蔚，国除，徙居颍川。生武威长
惠，惠生侍御史贲，贲生大司空珍，珍生会稽太守瑁，
瑁生翔，为丹阳太守，因家焉。二子：固、滂。固，吴尚书仆
射，生别部司马琼，琼生宣，宣生晋镇西校尉、上庸襄
侯彬，字儒宗。二子：熙、极。熙，太常丞，娶凉州刺史张轨
女，永嘉末遂居凉州。生辉，字子产，仕前凉陵江将军，
徙居晋昌。七子：伯廉、威、季贤、幼贤、孝达、季礼。威为永
世令。生弘，三子：瑶、偕、谘，号“三祖。”

唐氏宰相一人休璟